NEUVOSTON ASETUS (EY) N:o 709/95,
annettu 27 päivänä maaliskuuta 1995,
lopullisen polkumyyntitullin käyttöön ottamisesta Kiinan kansantasavallasta, Venäjän federaatiosta ja Ukrainasta peräisin olevan keinotekoisen korundin tuonnissa, lukuun ottamatta niiden yritysten yhteisöön vietäväksi myytyjä tuotteita, joiden sitoumukset on hyväksytty, annetun asetuksen (ETY) N:o 2552/93 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1994 annetun neuvoston asetuksen (EY) N:o 3283/94 (1) ja erityisesti sen 8 artiklan,
ottaa huomioon komission ehdotuksen, jonka se on tehnyt kuultuaan neuvoa-antavaa komiteaa,
sekä katsoo, että
A. Aikaisemmat toimenpiteet
(1) Komissio on 25 päivänä heinäkuuta 1991 tehdyllä päätöksellä 91/512/ETY (2) hyväksynyt Neuvostoliitosta, Unkarista, Puolasta, T Osekkoslovakiasta ja Kiinan kansantasavallasta peräisin olevan keinotekoisen korundin tuontia koskevien polkumyynnin vastaisten toimenpiteiden uudelleentarkastelun yhteydessä ja Brasiliasta ja Jugoslaviasta peräisin olevan keinotekoisen korundin tuontia koskevan polkumyynnin vastaisen menettelyn yhteydessä tehdyt sitoumukset. Neuvoston asetuksella (ETY) N:o 2552/93 (3) otettiin käyttöön lopullinen polkumyyntitulli Kiinan kansantasavallasta, Venäjän federaatiosta ja Ukrainasta peräisin olevan keinotekoisen korundin tuonnissa, lukuun ottamatta niiden yritysten yhteisöön vietäväksi myytyjä tuotteita, joiden sitoumukset on hyväksytty.
B. Sitoumuksen peruuttaminen
(2) Edellä mainitun menettelyn yhteydessä sitoumuksen tehnyt Venäjän federaation viejä, V/O Stankoimport, ilmoitti komissiolle sitoumuksen toteuttamiseen liittyvien säännöllisten kertomusten yhteydessä, että se oli alkanut viedä tiettyjä keinotekoisen korundin lajeja, joita se oli sitoutunut olemaan viemättä. V/O Stankoimport esitti myös väitteen, että sillä oli vaikeuksia viedä yhteisöön tiettyjä muita keinotekoisen korundin lajeja sitoumuksessa määritellyin hinnoin markkinaolosuhteissa tapahtuneiden muutosten vuoksi. Tilanteen tarkastamiseksi komission edustajat vierailivat yrityksessä 20 päivänä syyskuuta 1994. V/O Stankoimport ilmoitti komissiolle 21 päivänä marraskuuta 1994, että se oli päättänyt peruuttaa sitoumuksensa 1 päivästä tammikuuta 1995.
C. Lopullinen tulli
(3) Asetuksen (EY) N:o 3283/94 8 artiklan 9 kohdan mukaan sitoumuksen peruuntuessa otetaan käyttöön lopullinen tulli sitoumuksen tekemiseen johtaneen tutkimuksen yhteydessä saatujen asiatietojen perusteella, jos tällainen tutkimus on johtanut lopulliseen päätökseen polkumyynnistä ja vahingosta. V/O Stankoimportin sitoumusten hyväksymiseen komission päätöksellä 91/512/ETY johtanut tutkimus johti Neuvostoliiton osalta lopulliseen päätökseen polkumyynnistä ja sen aiheuttamasta vahingosta, sekä siihen, että polkumyynnin vastaisten toimenpiteiden käyttöönotto määriteltiin yhteisön edun mukaiseksi. Jos V/O Stankoimportin sitoumusta ei olisi hyväksytty, sille olisi määrätty 9,8 prosentin polkumyyntitulli. Asetuksessa (ETY) N:o 2552/93 sovellettiin myöhemmin samansuuruista tullia Venäjän federaation kaikkiin muihin viejiin. Neuvosto on tämän vuoksi sitä mieltä, että asetuksella (ETY) N:o 2552/93 V/O Stankoimportille myönnetty vapautus 9,8 prosentin suuruisesta tullista tulisi peruuttaa ja että tämän vuoksi asetusta (ETY) N:o 2552/93 tulisi muuttaa niin, että kaikkiin Venäjän federaation viejiin sovelletaan samaa 9,8 prosentin suuruista tullia,
ON ANTANUT TÄMÄN ASETUKSEN:
1 artikla
Poistetaan asetuksen (ETY) N:o 2552/93 1 artiklan 5 kohta.
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä maaliskuuta 1995.